Broj: 711-I-1315-M-87/21-02-11

Zagreb, 14. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Roberta Meglića, općinskog načelnika Općine Šenkovec, za davanjem mišljenja Povjerenstva**,na 135. sjednici, održanoj dana 14. srpnja 2021.g., daje sljedeće

**MIŠLJENJE**

**Na temelju članka 14. stavka 5. ZSSI-a dužnosnik Robert Meglić, općinski načelnik Općine Šenkovec, može istovremeno uz obnašanje navedene dužnosti biti predsjednik i član Upravnog odbora Dobrovoljnog vatrogasnog društva Knezovec (u daljnjem tekstu DVD Knezovec), pod uvjetom da već nije član upravnog ili nadzornog tijela u druge dvije neprofitne udruge ili zaklade.** **Za obavljanje navedenih funkcija u DVD Knezovec dužnosnik nema pravo na naknadu ili primanje dara u toj ulozi, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnio je dužnosnik Robert Meglić, općinski načelnik Općine Šenkovec. U knjigama ulazne pošte zahtjev je zaprimljen pod poslovnim brojem 711-U-3587-M-87/21-01-2 dana 12. srpnja 2021.g., povodom kojeg se vodi predmet broj M-87/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Robert Meglić obnaša dužnost općinskog načelnika Općine Šenkovec od 4. lipnja 2021.g. Stoga je i Robert Meglić, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu za davanjem mišljenja navodi kako je na lokalnim izborima 30. svibnja 2021.g. izabran za općinskog načelnika Općine Šenkovec, na koju dužnost je stupio 4. lipnja 2021.g. Na području Općine Šenkovec obnaša dužnost predsjednika DVD Knezovec i član je Upravnog odbora DVD Knezovec. U vezi navedenog dužnosnik traži mišljenje Povjerenstva može li obnašati te dvije dužnosti ili je potrebno dati ostavku na spomenutu dužnost u DVD Knezovec.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Sukladno članku 2. stavku 1. podstavku 33. Zakona o vatrogastvu („Narodne novine“ broj 125/19.), vatrogasne organizacije su dobrovoljna vatrogasna društva, javne vatrogasne postrojbe, profesionalne vatrogasne postrojbe u gospodarstvu, dobrovoljna vatrogasna društva u gospodarstvu, vatrogasne zajednice svih razina. Člankom 36. navedenog Zakona propisano je da je dobrovoljno vatrogasno društvo s pripadajućom vatrogasnom postrojbom nadležno tijelo za vatrogastvo, odgovorno za provedbu vatrogasne djelatnosti na području jedinice lokalne samouprave sukladno vatrogasnom planu grada odnosno općine, koje u okviru svog djelokruga i nadležnosti propisanih navedenog Zakonom odgovara gradonačelniku odnosno općinskom načelniku. Dobrovoljno vatrogasno društvo osniva se, djeluje i prestaje s djelovanjem sukladno odredbama zakona koji uređuje osnivanje i djelovanje udruga, ako navedenim Zakonom za pojedina pitanja nije drukčije određeno i samostalna je pravna osoba s ovlastima propisanim navedenim Zakonom.

Člankom 16. stavkom 1. Zakona o udrugama („Narodne novine“ broj 74/14, 70/17, 98/19) propisano je da članovi upravljaju udrugom neposredno ili putem svojih izabranih predstavnika u tijelima udruge na način propisan statutom. Sukladno stavku 3. i 4. istog članka skupština udruge najviše je tijelo udruge, a statutom udruge, osim skupštine, mogu se utvrditi upravna (izvršna), nadzorna i druga tijela udruge.

Uvidom u podatke iz Registra udruga, objavljene na internetskim stranicama Ministarstva pravosuđa i uprave, Povjerenstvo je utvrdilo da je udruga DVD Knezovec upisana u Registar udruga od 19. veljače 1998.g. pod registarskim brojem 20000238, s adresom sjedišta Knezovec 124, Knezovec. Pod osobe ovlaštene za zastupanje upisan je između ostalog i Robert Meglić.

Pod podacima o gore navedenoj udruzi navodi se kako je cilj DVD Knezovec provedba vatrogasne djelatnosti odnosno različitih aktivnosti iz područja vatrogastva temeljem dobrovoljnog rada vlastitog članstva, uz poštivanje načela humanitarnosti i javnog interesa, kontinuirano uključivanje što većeg broja građana, a posebno mladeži u rad Društva, radi zaštite ljudi i imovine od požara i drugih elementarnih nepogoda, poticanje provedbe preventivnih i drugih mjera radi ostvarivanja zadaća iz područja zaštite od požara, provedbu cijelo životnog stručnog obrazovanja svog članstva za provedbu vatrogasne djelatnosti i podizanje opće razine znanja članstva, razvijanje pozitivnih ljudskih vrijednosti poput solidarnosti, požrtvovnosti, nesebičnosti i prijateljstva, kao stogodišnje tradicije specifične za rad dobrovoljnih vatrogasnih društava odnosno vatrogasne struke u cjelini, uključivanje mladih odnosno podmlatka u Društvo, uz razvijanje njihove samostalnosti samosvijesti u okviru rada u Društvu, odnosno predanosti kvalitetnom i savjesnom dugogodišnjem radu u vatrogasnoj organizaciji.

Člankom 23. Statuta DVD Knezovec propisano je da su tijela Društva: Skupština, Upravni odbor, Zapovjedništvo i Nadzorni odbor. Dužnosnici Društva su: predsjednik, zapovjednik i tajnik. Upravni odbor je izvršno tijelo Skupštine koje obavlja organizacijske, tehničke i administrativne aktivnosti odnosno upravlja radom Društva između dviju sjednica Skupštine, poštujući pritom program rada i zaključke Skupštine. predsjednik Društva predsjedava skupštini i Upravnom odboru.

S obzirom da je člankom 14. stavkom 5. ZSSI-a dužnosnicima dozvoljeno članstvo u upravnim i nadzornim tijelima najviše dvije neprofitne udruge i zaklade, dužnosnik Robert Meglić, općinski načelnik Općine Šenkovec, može istovremeno uz obnašanje navedene dužnosti biti i predsjednik i član upravnog odbora DVD Knezovec, pod uvjetom da već nije član upravnog ili nadzornog tijela u druge dvije neprofitne udruge ili zaklade. Za obavljanje navedenih funkcija u DVD Knezovec dužnosnik nema pravo na naknadu ili primanje dara u toj ulozi, osim prava na naknadu putnih i drugih opravdanih troškova i to neovisno o tome obnaša li dužnost općinskog načelnika profesionalno ili volonterski odnosno neovisno o tome prima li plaću ili volontersku naknadu za obnašanje dužnosti ili ne prima.

Povjerenstvo ukazuje, a obzirom da bi se DVD Knezovec mogao financirati sredstvima iz Proračuna Općine Šenkovec, da je dužnosnik Robert Meglić, u svrhu jačanja povjerenja građana u dužnosnike i u tijela javne vlasti, kao i objektivnog, transparentnog i nepristranog obnašanja javne dužnosti, dužan Općinskom vijeću Općine Šenkovec u postupku predlaganja i usvajanja Proračuna, deklarirati okolnost svoje povezanosti s DVD-om Knezovec, kao i opravdanost dodjele obujma financijskih sredstava DVD-u iz proračuna Općine. Ukoliko dođe do situacije moguće dodjele sredstava DVD-u izvan proračuna Općine ili drugih poslovnih odnosa, upućuje se dužnosnik da se u navedenom slučaju izuzme i za isto ovlasti drugu osobu.

Slijedom navedenog, Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Robert Meglić, elektronska dostava
2. Objava na internetskoj stranici Povjerenstva
3. Pismohrana